בישיבת יום 7/12/16 הוחלט, בהסכמת הצדדים, כי המשך עדותו של הנאשם, בחקירה ראשית (שאלות ותשובות), תוגש בכתב, מהטעמים המפורטים בעמ' 310 לפרוטוקול ישיבת יום 7/12/16 ובעמ' 271 לפרוטוקול ישיבת יום 9/11/16.
בהתאם להחלטה הוגשו שאלות ותשובות בכתב, שהוכנו לקראת הישיבות שהיו קבועות למועדים 7/12/16 , 3/1/17 , 11/1/17, 18/1/17 ו-25/1/17.
מעיון בתשובות הנאשם עולה כי חלק לא קטן מהתשובות איננו תשובות לשאלות , אלא דברים שמקומם בסיכומים, למרות שבעבר הערתי לנאשם לא פעם לא "לסכם". עוד עולה, כי הנאשם מרבה במלל מיותר – חוזר על דברים שכבר אמר בהזדמנויות קודמות, חוזר על דברים שאמר בהודעותיו במשטרה, למרות שבמהלך עדותו אישר את הדברים שאמר בהודעותיו ואף אמר שהוא עומד אחרי כל מילה שאמר בהודעות, מצטט מתוך הפרוטוקולים דברים שאמר עד כזה או אחר כאשר הוא מתבקש להגיב על דברי אותו עד וכו' – דבר המנפח שלא לצורך את דפי השאלות ותשובות וגורם להתארכות מיותרת ובלתי סבירה של משך הזמן הדרוש לסיום שמיעת פרשת ההגנה.
מבדיקה שערכתי עולה כי הנאשם הספיק כבר להעיד (הן פרונטלית והן בכתב) בהתייחס לרוב האישומים, כל שנותר הוא, אם אינני טועה, להתייחס לאישומים מס' 3, 9, 10 ו- 13. לצורך הכנת השאלות והתשובות בהתייחס לאישומים אלה – ללא "סיכומים", ללא חזרה על דברים שכבר נאמרו/נכתבו על ידי הנאשם וללא שאלות ותשובות לא רלבנטיות לאישומים - די, להערכתי, בעוד כשבוע ימים. מאחר שהדיון הבא קבוע ל-7/2/17, אני מורה כי עד לדיון הבא יוגשו כל השאלות והתשובות המתייחסות לארבעת האישומים הנ"ל ולקראת ישיבת יום 13/02/17 יוגשו שאלות ותשובות המתייחסות לכל העדים הנוספים שאינם המתלוננים, שלעדותיהם מבקשת ההגנה להתייחס.
בישיבת יום 21/2/2017 תתחיל חקירתו הנגדית של הנאשם.
למזכירות : נא לשלוח ההחלטה לצדדים בדחיפות באמצעות הפקס.